khistorydata/jeongjo-sjw-relations huggingface dataset:
정조 11년 · 강
命全羅監司沈頤之啓本誤書委折査問
정조 11년 · 목
政院啓言谷城縣監林夏喆等第改畵之跡査問事命下矣卽接全羅監司沈頤之所報則等第之中字誤書事當刀擦而以其惶悚因其誤畵添墨以書奏御文字不能致敬震越俟誅云矣事體誠未安請重推允之敎以院中文書非有旨下諭則書目題送而已故外方亦無關牒等去來文字則今於啓辭以觀此所報爲說者殊可訝也更爲據實回啓又啓言本院元無關帖行會之例褒貶啓本書目開坼前到卽題送故只以全羅監營云而査問矣卽者該監司具書目牒呈故只據其所報稟啓矣敎以自有政院以來焉有監司具書目牒呈之例乎當初政院之非關非帖無端題送已極駭然此或諉之未及經稟故然道伯創此無於前之事事關後弊不可不趁卽釐正令廟堂査問委折於該道果如院啓辭緣則道伯推考後勿如是之意分付又或爽實則承旨推考事言于廟堂
정조 11년 · 강
重推兵曹判書鄭昌順
정조 11년 · 목
因違召啓稟敎以前此兵判之大政後三度前因事出膺其例不一則如是屢違有傷事體從重推考更卽牌招申飭行公
정조 11년 · 강
分揀郭山郡守吳文常等
정조 11년 · 목
敎曰郭山郡守吳文常拿處○因囚單子敎以分揀放送又因慶尙道侍從及堂上守令越俸現告敎以慶州府尹李秉鼎昌原府使鄭駿采莅任屬耳檢飭固無論摘發似未及竝分揀又因邊將決棍現告敎以加德僉使梁塤分揀事下諭
정조 11년 · 강
御熙政堂行日次儒生殿講仍行科次考官李在協李秉摸李致中參考官李時秀金履禧鄭大容李鼎德
정조 11년 · 목
予曰考官鄭民始代行副司直李秉摸爲之試官以下行禮訖朴龍培等進講予命大司成洪秉纘曰懸頉儒生幷爲停擧儒生講訖予命兵曹判書鄭昌順曰昨日處義誠過矣卿鍊達政格故欲爲久任何如違召乎昌順曰大政之後情私實難仍冒矣予曰何必以此引義乎敎曰日次儒生殿講比較旣非純通居齋生居首幼學李致祜齋任居首幼學申純幷直赴會試之次通幼學朴龍培進士鄭履綏幼學沈鈺康濟臣丁載孝各給一分前次已給分者赴會試略栍以下紙筆墨考例施賞令政院捧傳旨又敎曰居齋儒生當出題試取以此分付
정조 11년 · 강
召見承旨趙衍德同成均徐有隣于重熙堂
정조 11년 · 목
予曰今日應製儒生何不趁早待令乎有隣曰大司成尙不入去泮中以爲申飭故有此稽滯矣予命記注官金鳳顯曰持此御題馳往泮中限明日午時捧券以來
정조 11년 · 강
命大司成洪秉纘推考齋任停擧
정조 11년 · 목
承旨洪仁浩啓言四月殿講後掌色之無端差代至於八人之多事甚未安當該大司成請推考敎以當該大司成推考齋任限五年停擧
정조 11년 · 강
遞大司成洪秉纘以徐鼎修代之
정조 11년 · 목
政院啓言今日日次殿講儒生無一人來待者大司成之不能檢飭誠極未安當該大司成洪秉纘請重推敎以自昨日擧行萬萬駭然落點單子書啓幾致經宵此前所未有之事齋任生已命停擧而居齋儒生之又不趁時待令尤爲駭然當該大司成遞差事過後捧傳旨太學掌議停擧又敎曰大司成前望單子入之
정조 11년 · 강
遞總管李文源以李秉摸代之
정조 11년 · 목
敎曰都總管李文源許遞令該曹口傳差出
정조 11년 · 강
分揀色掌李憲一等停擧
정조 11년 · 목
成均館啓言東學色掌幼學李憲一崔日憲李鍾岳南學色掌幼學宋勉載西學掌議幼學權思謙色掌幼學李勉陽林章鎭書啓以入之後或稱病或在外終不入來極爲未安該儒生等依定式請三年停擧允之敎以其中有衆所共知實故人云分揀
정조 11년 · 강
召見藝文提學及承旨閣臣于重熙堂仍行泮儒應製科次藝文提學徐有隣都承旨沈豊之檢挍直提學李秉摸檢校直閣徐鼎修鄭東浚
정조 11년 · 목
敎曰泮儒應製賦表居首紙筆墨已施賞次上以上入格人無論生進幼學竝赴來春到記紙頭各書應製字事預爲分付
정조 11년 · 강
判敦寧尹東暹疏辭新資賜例批
정조 11년 · 강
兵曹判書鄭昌順陳疏辭職賜例批
정조 11년 · 강
江華留守宋載經疏辭新除居留之任賜例批
정조 11년 · 강
分揀鄭順興等定配
정조 11년 · 목
刑曹以鄭順興長連縣申貞孫黃澗縣竝徒三年定配押送啓敎以聞掖庭署手本掖隸所爲萬萬痛惡右漢等定配分揀
정조 11년 · 강
命錦城尉朴明源歲饌自來春輸送
정조 11년 · 목
敎曰朝官年七十者例有歲饌而錦城尉年近七十卽先朝儀賓中耆臣也豈無殊異之典亦何待年至自來春歲饌米肉特爲輸送事分付度支
정조 11년 · 강
命飢民周恤關飭諸道
정조 11년 · 목
敎曰今年諸道年事稔歉各殊種田不食實採綿不盈掬且況瘡痍之餘乎歲末停捧之命十分忍住者亦出於爲嗣歲備民食之意而催科之餘甕罌必當匱之蔀屋之間能無饑因之患乎餞迓在卽而阻飢呼寒則豈可謂樂歲乎予每一念至不遑寧處南邑之稍實處尙可說也外此諸邑若非邑宰之拔例周恤民何聊活不待歲首先此申申令廟堂關飭諸道勿拘開倉之限方便撫摩期有提飭之實效事措辭知委
정조 11년 · 강
推忠淸監司洪檍
정조 11년 · 목
敎曰軍額簽充之幻弄者一口以上守令罷黜邑吏杖配載在大典今番湖西守令狀罷固是矣所謂逃老故債錢名色特命或革或減革與減之代自官使之方便料度裁酌充報此蓋實惠則及於窮民亦欲使京鄕胥吏不至空手赤立之意也自廟堂遍關諸道諸道不但姑未回啓本道亦不指一狀聞而錦伯狀辭中直以已處分出場樣爲說未免不察不可無警該監司推考何時關問尙無回上之狀稽忽甚矣凡事任置則易致狃玩更自廟堂措辭促飭諸道
정조 11년 · 강
召見藝文提學徐有隣于重熙堂仍行文臣應製科次
정조 11년 · 목
敎曰應製居首檢閱李相璜兒馬一匹賜給之次待敎尹行任紙三卷筆三枝墨三笏之次兵曹參判具㢞假注書李貞運兵曹佐郞李益洙檢閱金祖淳左承旨趙衍德紙二卷筆二枝墨二笏注書金孝建紙二卷筆二枝墨一笏右承旨尹行元同副承旨南鶴聞假注書張錫胤左副承旨曺允大副修撰李鼎德紙一卷筆二枝墨二笏校理沈興永紙一卷賜給
정조 11년 · 강
大臣聯箚請寢祈穀祭親享之命賜批領議政金致仁領中樞鄭存謙判府事徐命善李福源金熤左議政李在協
정조 11년 · 목
箚略曰上辛祈穀親享有命三明之夕將行誓戒矣第伏聞社洞癘氣近猶不熄云此地決非臨幸之所乞寢成命批以雖無是也方且趑趄際有卿等之請矣御極以後未嘗不躬祼粗效爲萬民祝有年之誠而事勢旣如此有難强行每念故儒臣帖詞祈年不必勞星駕對越誠深護蠖中若爲今日準擬箚請依施仍命此批答遣史官傳諭于時原任大臣
정조 11년 · 강
領敦寧洪樂性陳箚請寢祈穀祭親行之命賜批
정조 11년 · 목
箚略曰祈穀大祭親臨有命而第今社壇近地不淨之患久而益甚矣其在愼重之道不宜躬臨乞寢親享之命批以見於諸大臣箚批可以知之此姑略之仍命此批答遣史官傳諭
정조 11년 · 강
命承旨沈豊之尹行元聯疏還給
정조 11년 · 목
疏略曰社壇親享實出重祀典祈民穀之意而第伏聞壇底閭里不淨之患近益熾盛云鑾蹕之此地臨駐是豈愼重之道乎乞寢親臨之命敎曰還給
정조 11년 · 강
玉堂聯箚請寢祈穀祭親享之命賜批應敎朴廣源校理宋祥濂沈興永副校理洪義浩宋翼孝修撰李敬五李洪載副修撰李鼎德
정조 11년 · 목
聯箚略曰社壇祈穀親祼有命而第伏聞壇底輪疾至今蔓熾此際輦路過巷殊欠淸道之祓除乞寢成命批以爾等取見大臣箚批
정조 11년 · 강
命祈穀祭遣大臣攝行
정조 11년 · 목
敎曰大臣箚請旣依施祈穀祭遣大臣攝行
정조 11년 · 강
遞弘文提學李命植吏曹參判金憙
정조 11년 · 목
因命植違召啓稟敎以聞其筵懇無異給由許遞藝文提學牌招又因吏曹判書吳載純參判金憙違牌啓稟敎以參判聞有實故許遞參議只推與判書更爲牌招申飭開政
정조 11년 · 목
以李尙友鄭觀輝爲正言黃昇源爲同春秋姜世靖爲齊陵參奉初仕也金晚淳爲扶餘縣監柳鎭九爲懷仁縣監
정조 11년 · 강
命卿宰侍從堂上堂下罷削人竝敍用
정조 11년 · 강
命祈穀祭享儀問議于大臣
정조 11년 · 목
敎曰祈穀祭不列於祀令非親行則單獻小牢無樂舞我朝祈穀始自肅廟朝而于社不于郊考倣斟酌之聖意可以仰認第於攝儀尙有缺典各用春秋仲時享儀三獻大牢具樂舞陞列於大祀允合禮宜令禮曹發遣郞官問議于大臣以聞
정조 11년 · 강
召見承旨沈豊之吏曹參議李集斗于重熙堂
정조 11년 · 목
予曰今番祈穀旣非親祭則儀注當何以爲之集斗曰當以單獻爲之矣予曰雖非親祭以三獻爲之與春秋大享一例爲之似好矣予命豊之曰牲品等節之何以磨鍊問於禮曹予命集斗曰祭官各別擇差用親臨例爲之
정조 11년 · 강
命祈穀祭齋祝移差正朝祭大祝陵大祝蔭官推移塡差
정조 11년 · 목
因吏曹諸執事推移塡差啓請敎以旣勿疊差不可旋改以祈穀祭齋祝中文侍從移差於正朝祭大祝而陵大祝則未通淸文臣今番則與蔭官推移塡差於齋祝祭報府修正以入
정조 11년 · 강
副司直李文源陳疏自列賜例批
정조 11년 · 목
疏略曰臣猥廁天官長席荏苒旬月大政當前以臣蒙昧凡所做錯不可縷計何幸前席恩旨許解見任不覺感淚被面今始追檢政紙漆谷巨濟之排擬大失格例卽者大僚果以此囚禁政吏顧臣不職之失尤著亟加威罰批以卿其勿辭行公
정조 11년 · 강
命江華留守還穀分給狀啓還下送
정조 11년 · 목
江華留守宋載經以還穀所捧之數若是零星惶恐待罪歲前還分從略分給啓敎以此狀啓似未及見傳敎還下送勿待罪事回諭
정조 11년 · 강
眞殿行祭時齋宿處所命依例爲之
정조 11년 · 목
敎曰眞殿正朝行祭時齋宿處所依例爲之該房知悉
정조 11년 · 목
敎曰歲前次對當爲之午後來待○予曰今番兩引儀聞是初仕故使之試唱則殆不成聲若此則御前臚唱將無以成樣矣近來引儀之不取才自何時而然乎左議政李在協曰今年六月亦不取才云矣予曰前吏判之政事雖未可謂恰好而其中亦不無長處之可觀矣在協曰雖或有牽私之嫌而亦多有開眼處矣予曰牽私二字指何等處乎在協曰如巨濟及引儀矣予曰忠壯將金錫憲是淸城之族乎禁衛大將金持默曰行列則與淸城同字而臣之遠族也予曰此人似於先朝受加資之典矣持默曰先朝加資者卽府院君庶子金錫龜而非此人矣予曰禁將似不能詳知兵判詳問此人之來歷以奏兵曹判書鄭昌順曰當詳問仰達矣予曰每欲見卿言及而未果矣見御營千總望筒始乃覺得矣邊慶遇已經防禦履歷當爲水使矣後政如有窠擬入可也且此人之情境極甚可矜無異於前北伯矣近來則作何摸樣耶御營大將李柱國曰聞得養孫云矣予命吏曹判書吳載純曰蔭官見窠未知幾數而應出六之未付職者爲幾人乎載純曰蔭武司果各二人予曰張鉉國收用事業已申飭矣初旣非逆名今旣復官則尙未收用亦不成說今日政復職擬入予曰予於前吏判許遞傳敎有不可耕且爲之敎矣繼見柳誼軍號則以專農二字書納其意似指前吏判而言矣柳誼軍號文字或多如此之時矣昌順曰似不敢以傳敎托意矣予曰前吏判之纔行畢度卽爲遞職者於自家事可謂善成矣且其娚妹迭居銓衡豈不壯乎在協曰誠壯矣
정조 11년 · 강
命南北兵營習操及聚點幷停止
정조 11년 · 목
左議政李在協啓言南兵使李漢五狀啓以爲明春三甲左右營習操及南各營各其官鎭門聚點依定式擧行事請廟堂稟旨分付矣詰戎之政許多年停廢雖甚可悶今年秋事亦是穴農左右營習操及官鎭門聚點一幷停止之意請分付從之又啓言北兵使南憲喆狀啓以爲行營屬軍兵合操及茂山以北各衛軍兵明春巡操依定式擧行事令廟堂稟旨分付矣南關習操旣令停止北關亦一體停操事請分付從之
정조 11년 · 강
命原春監營都試依例擧行
정조 11년 · 목
左議政李在協啓言原春監司金載瓚狀啓以爲明春合操與營將巡點何以爲之事令廟堂稟旨分付勸別武都試依例擧行爲辭矣合操巡點竝停止只勸別武都試依例擧行之意請分付從之
정조 11년 · 강
命徵債防塞京司一體擧行
정조 11년 · 목
左議政李在協啓言外方皆以推奴徵債防塞而都下則無禁斷之令此亦限明秋防塞之意請分付諸法司敎以卿言甚好依爲之此後外方徵債防塞時京司一體擧行事定式而年分回啓後直以依定式擧行事分付之意自本寺革記後知委
정조 11년 · 목
左議政李在協啓言初仕引儀每爲取才差擬而六月都政初不取才今番亦無取才云若此則臚唱將無擇差之望不取才銓官竝推考另飭銓曹必爲取才後擇差事請分付從之敎以若此則近日御前唱數人年老聲凘則將使校生替行乎院胥代爲乎堂堂殿陛臚唱不得成樣則其爲壞國綱損朝體當如何職雖微官藝雖末技關係則不輕依日前下敎令該曹另究防私拔尤之方斯速定式此後無論都政散政唱才入仕不能善唱者卿等隨現嚴勘擬望銓官施以遣罷之典
정조 11년 · 강
命文武通選淸顯之類次次調用
정조 11년 · 목
左議政李在協啓言今番都政巨濟府使許▣資歷甚淺而遽擬此職漆谷府使以堂下差出亦涉不察兩邑新除人竝改差當該政官請重推從之敎以許▣之資淺雖如卿言而大靜亦守令且疏通節目成出之後銓曹之一不收用者已駭然卿云不知渠面人之堪與不堪亦無可言在渠輩又爲權輿之階梯然則成憲爲重政格次之何必改差乎此則置之日前因考閱重試科作有筵敎矣吳濬根意謂作故伊後聞之不然云向亦下敎已通兩司之文臣已越宣薦之武弁決不可仍至枯黃此等之人銓曹收用尤當先於人此蓋仰體不擇地無棄物之聖意凡事若無別般申飭則難責實效文武通選淸顯之類別錄姓名一通書入內外相當窠次次調用望筒懸注事分付又啓言限品敍用只言虞候而不及中軍則全羅中軍望直爲擬入殊涉疏忽兵曹判書鄭昌順請推考敎以東銓之府使西銓之中軍爲今日政最開眼處云爾卿反以爲云然乎勿推也
정조 11년 · 강
命昨年收租外邑需用復其所減
정조 11년 · 목
副司直李文源啓言昨年收租大縮故外邑各樣需用栽給事稟定分付矣今年穡事諸道均登明年爲始似復其所減請下詢大臣處之予詢大臣左議政李在協啓言此是循例應行之事矣從之
정조 11년 · 강
命章標武臣蔭官一體頒給
정조 11년 · 목
兵曹啓言來戊申年各處頒給信漢符別單及文宰二品武臣蔭官曾經總管人員章標頒給別單修整以入敎以武臣亞將蔭嘉善已經實職當參廷班人亦不可無帶隸一體頒給別單修整以入
정조 11년 · 강
有政吏曹判書吳載純參議李集斗兵曹判書鄭昌順
정조 11년 · 목
以朴祐源爲吏曹參判李性源爲弘文提學尹尙東爲同知洪和輔爲副管再政以趙駿逵爲漆谷府使崔光烈爲部將李潤堋爲守門將光烈以下竝初仕也
정조 11년 · 목
義禁府啓言康翎前縣監李爗康翎縣請押送配所允之
정조 11년 · 목
敎曰當該宣傳官汰去
정조 11년 · 강
今十四日宗廟社稷景慕宮臘享命攝儀
정조 11년 · 목
因禮曹啓稟有是命
정조 11년 · 강
召見承旨沈豊之及平安監司金履素于重熙堂
정조 11년 · 목
辭陛也○予曰卿今出外可得一時休暇而予心則甚悵然矣履素曰今當辭陛不勝悵結矣予曰今日當宿何處履素曰出宿於京畿中營矣予曰令番褒貶新舊伯中誰可當之乎履素曰褒貶封進例在今月初十日而舊伯之行其前已發似不及爲之矣予曰西路近甚蕭條云蘇弊袪瘼之政卿須着念爲之履素曰臣之人器最下前後經歷孰非不稱而至於此職尤非其任矣予曰西路素稱多武力之士故自前往往有別軍職調用者卿須廣搜此等人如有可合者以親幕使之知其堪用然后仍爲上送好矣履素曰當如聖敎矣予曰此外別無向卿說道者往須安過也豊之曰中宮殿湯劑中紫蘇飮佛手散不可無預備之道故敢達矣予曰御將入來時持進
정조 11년 · 강
命各司褒貶皆令限內擧行取才亦爲擧行事分付改差兵曹佐郞尹光顔
정조 11년 · 목
敎曰兵郞中拿處及抄啓文臣人竝改差令該曹口傳差出
정조 11년 · 강
遣承旨詣宗廟永寧殿景慕宮奉審摘奸
정조 11년 · 강
遣承旨詣文禧廟孝昌墓奉審摘奸
정조 11년 · 목
具翼善冠袞龍袍乘輿出協陽門由仁政門詣萬安門外降輿入內少頃乘輿出仁政門詣摛文院降輿陞座
정조 11년 · 강
社稷祈穀祭命以大祀擧行攝行時一祝文用之
정조 11년 · 목
禮曹啓言祈穀祭享儀問議于大臣則領議政金致仁以爲當時議禮之臣考倣損益於親享攝禮而一依三享攝祼之儀陞列大祀恐爲得宜惟在上栽云左議政李在協以爲以臣謏昧不敢妄議云領府事鄭在謙以爲祈穀攝行之爲小祀載於續五禮儀禮樂損益事體不敢臆對云判府事金熤以爲今若躋于大祀幷列於時享備其儀物無別於親攝則祀典克備云大臣之議如此請上裁敎以觀此收議僉意可謂純同先朝甲午年增牲品之敎聖意可以仰認且壇儀之昔缺今滿不獨本祀儀爲然春秋及臘大享誓戒無親臨之儀至先朝始遵復中華舊制時享儀文之增衍猶尙然矣況祈穀大祭乎自來春上辛祈穀用春秋及臘大享儀陞列於大祀祝文樂章仍用與改撰間卿等詳考論理草記又啓言自今爲始以大祭陞號祭品與祭官品秩親祭親傳香取稟等節依春秋仲時享及臘享例擧行誓戒肄儀依例爲之之意請定式施行允之敎以祝文不可臨時撰出攝行時以一祝文用之又啓言春秋時享及臘享攝行時所用樂章用於親享時祈穀祭親享時亦以此樂章用之則攝行時樂章亦依例仍用祝式則臨時撰進係是前規依例親行時則文任撰進攝行時知製敎撰進恐合事宜請上栽允之
정조 11년 · 강
分揀宣傳官李海範汰去
정조 11년 · 목
因汰去傳旨敎以承旨之罪非渠所爲分揀
정조 11년 · 목
中部元戶四千七十二戶男一萬一千三百一口女一萬二千一百五十二口東部元戶七千四百七十八戶男一萬五千五百八十五口女一萬三千三百十一口西部元戶一萬五千八百戶男三萬六千二百四十二口女三萬六千三百七十九口南部元戶九千五百五十一戶男二萬四千三百二十六口女二萬四千四百五口北部元戶五千八百八十五戶男一萬二千七百九十七口女一萬二千八百三十口五部都元戶四萬二千七百八十六戶男十萬二百五十一口女九萬九千七十七口京畿元戶十五萬七千一百七十二戶男三十二萬九千二百五十八口女三十一萬二百六十七口黃海道元戶十三萬六千二百四十一戶男三十萬四千七十五口女二十六萬二千二百八十口全羅道元戶三十萬七千六百九十一戶男五十四萬九千七百十五口女六十萬七千三百二十二口慶尙道元戶三十六萬二千三百八十四戶男七十一萬九千四百三十四口女八十六萬一千九百二十三口忠淸道元戶二十二萬二十二戶男四十二萬五千七百八十八口女四十四萬二百二十八口原春道元戶八萬六百一戶男十五萬九千七百三十七口女十六萬七千一百四口平安道元戶二十九萬九千五百二十戶男六十三萬三千七百三十四口女六十五萬六千三百十二口咸鏡道元戶十一萬九千七百九十八戶男三十三萬六千七百九十三口女三十三萬二千八十二口八道都元戶一百六十八萬三千四百二十九戶男三百四十五萬八千五百三十四口女三百六十三萬七千五百十八口五部及八道都元戶一百七十二萬六千二百十五戶男三百五十五萬八千七百八十五口女三百七十三萬六千五百九十五口濟州元戶六千六百九十二戶男一萬六千九百九十五口女二萬二千四百十八口大靜元戶一千七百四戶男三千六百四十七口女四千九百九十口旌義元戶二千三百二十五戶男六千四百四十口女八千一百九十七口三邑都元戶一萬七百二十一戶男二萬七千八十二口女三萬五千五百三十四口
정조 11년 · 강
召見判府事徐命善直提學鄭民始于重熙堂
정조 11년 · 목
予曰馬場內牧場欲以石築之耶命善曰若以石材環築則所費殆至十餘萬金故欲以木栅爲之矣予曰以木栅爲之當至幾許耶命善曰所費只至一萬三四千兩而火巢近處當以石材完築矣予曰商量爲之民始曰昨日之雨無異夏潦而若後成凍則年麥之受傷可慮矣予曰判府事近得休息故神色頗勝矣命善曰伏蒙聖澤以致閒養不勝感幸矣
정조 11년 · 강
判義禁金鍾正陳疏自引仍乞遞賜批
정조 11년 · 목
疏略曰金吾寵命忽下於夢想之外惶感隕越顧臣今番所遭卽在事初已被臺參臣亦陳章首服者也今此言者之言亦不能全沒則反謂之猶豫黽勉者果何意也不究其終始事實之如何直驅於千萬罔測之科倘微我聖上至仁至明則臣何敢獲保縷命也恩除之下義當踢蹶而情地至危去就何論況今各司殿最申飭有命而本府則將不免緣臣廢閣罪上添罪蓋無所逃乞削臣職批以人言豈足云云卿其勿辭行公
정조 11년 · 강
今十四日宗廟社稷景慕宮臘享命親傳香
정조 11년 · 목
因禮曹啓稟有是命也
정조 11년 · 목
予曰王大妃殿進御湯劑問于醫官更爲議定後來稟也
정조 11년 · 강
召見戶曹判書徐有鄰漢城左尹蔡弘履主簿兪漢輔于誠正閣
정조 11년 · 목
予曰氷戶別單遠近洞何以爲定乎弘履曰以距江十里內爲近十里外爲遠洞矣予曰西部民則不入於其中乎弘履曰以中部民爲之抄戶之後部官眼同爲之矣予曰獨戶殘戶不入於其中乎弘履曰殘獨戶不入矣有隣曰一戶所收不過錢分之間故抄戶存拔無甚係關云矣弘履曰諸戶雖不過錢分之間但收來時不無任長輩作奸之弊此則部官申飭似好矣予曰掃雪則除之合掃雪軍城外民盡入其中酌定收錢則一年應役之外必有剩餘以其餘數善爲區處以爲防役之道則似好矣有隣曰渠輩之心則無論八分與一錢皆以爲厭云大抵以此爲式則似當便好而渠輩則不滿於罷氷契而互相紛紜民情亦可怪矣予曰收來時果無因緣作奸之弊耶有隣等曰爲通記假如以大戶一錢中戶八分小戶五分爲式依此收納則似無作奸矣予曰本是民出傳之於民未爲不可且聞江村兩班往往有移氷之人百兩爲本則所餘之數多至二三百兩云錐行此法不禁移氷則出於民者不過一番而有來頭蠲役之望矣予曰氷契時則渠輩收錢貿氷乎或伐氷用之乎有隣曰一人所伐不過爲六丈而不入於伐氷者爲掃雪之役此則西部爲之而出一錢今若收錢似甚輕便而兩班不出錢則誰可當之予曰氷契渠自出錢爲之乎有隣曰出入民力而其財爲四五百兩不甚大段矣馱價則別有之矣予曰取其餘息利以當伐氷之役則何如有隣曰歲出四五百兩則可以當之矣予曰然則民戶所出其數當爲幾何有隣曰以一錢爲式而推之則爲百三十餘兩存本取利則可當此數矣弘履曰移氷之人以爲若給馱價則渠當自任爲之云揆以事面終涉苟且矣予曰領相之意云何有隣曰領相之意則依防役例爲之爲好云矣予曰自官收錢出給氷契不禁移氷則似必以爲便矣有隣曰若給馱價則其利大矣予曰今年旣不馱來以馱價買氷用之以除一年之役則好矣又命弘履曰江民及山㡳民人處詢問便好之道後日賓對復奏也
정조 11년 · 강
命今年伐氷之役特除
정조 11년 · 목
敎曰有民則有役伐氷之役亦豈已也今年則適因闕內不得用土木旣不藏氷於內氷庫故馱運之需餘過强半云官給運需本出防民役之聖意今以餘數還屬公家事近零瑣此非恒有之擧則何拘無例之事乎以公屬公曷若以民補民且見京兆抄戶別單亦有合商量處有難以此啓下召問該堂蓋爲此也今年江戶伐氷之役特幷除之以運需餘數浮氷取用事分付
정조 11년 · 강
命內局臘劑依例爲之
정조 11년 · 목
敎曰內局臘劑尙不爲之云公用緊慢姑舍是如例製出然後自多滲漉之效今年豈可闕爲更勿趑趄依例爲之事令內局知悉
정조 11년 · 강
命兵曹正郞移遷軍色郞擬入
정조 11년 · 목
敎曰兵曹軍色郞正郞例兼而前佐郞柳文養雖因特敎兼管此非常式今聞佐郞見窠自辟云前望筒勿施正郞中今日政移遷作窠後軍色郞更爲擬入事分付
정조 11년 · 강
命益安大君月山大君祀孫調用
정조 11년 · 목
敎曰今閱承傳官案思之益安大君奉祀孫昨年有卽爲調用之敎則該曹尙不收擬極爲未安大君郞開國首勳奉祀孫錄用豈可因循今日政調用月山大君奉祀孫調用事先朝屢勤下敎年前予又於謁陵路駕過祠宇仍有調用其孫之命亦不收用該曹事極爲稽忽亦令今日政調用
정조 11년 · 강
遞判義禁金鍾正
정조 11년 · 목
因牌不進傳旨敎以宜令一伸廉隅許遞
정조 11년 · 강
命都政前政官違牌勿捧
정조 11년 · 목
政院以吏曹判書李文源參判李秉模參議李集斗違牌啓敎以無故行公銓堂每政輒違極爲未安此啓辭休紙還給都政前政官違牌勿捧傳旨
정조 11년 · 목
以鄭述祚爲判尹李憲圭爲禧陵參奉李齊白爲英陵參奉憲圭齊白竝初仕也
정조 11년 · 강
命武兼尹養儉加資
정조 11년 · 목
敎曰武兼尹養儉昨年因畵壯旣有準職後加資之命宣傳官係是無品職旣經本任今日政加資下批
정조 11년 · 강
命別監崔命爀決棍次保放
정조 11년 · 목
訓鍊都監啓言別監崔命爀去夜犯夜被捉於本局巡羅軍何以爲之敎以待用棍依更數決棍次保放
정조 11년 · 강
王大妃殿進御加減正傳二陳湯命自今日一貼式煎入榻敎也
정조 11년 · 목
予曰大妃殿氣候減候則少瘳而但腸間痰候尙未順降此不是胃弱之候而專由於常時痰火之症也痰候今則顯有躁意喉間亦有痰候之往來者誠切悶矣卿須詳問于徐命緯議藥以入熱痰之中亦有寒意人蔘之停止難矣且有感熱之候則溫劑亦難進御詳量証候湯劑改入好矣豊之曰中宮殿諸節近日則若何予曰諸節則一樣而漸致差久誠泄泄矣豊之曰卞觀海之言則以爲達生散更爲進御爲宜云矣予曰本方中欲爲加減乎豊之曰以爲依本方製進云矣予曰姑觀來頭更議予曰臘劑之尙今不爲極是欠典故昨日筵中已下敎矣自何日欲始之耶豊之曰若始臘劑則雜人之出入者多至七八十人故製出之計旣已忍到至此且又姑俟似合愼重之道矣予曰雜人出入之數何其多也豊之曰製藥官刀子匠金子匠醫女等屬矣莫重臘劑旣難移設處所且臣等亦無出外監製之勢事誠難便矣淸心安神蘇合等丸三種進上外別無緊關姑先以三種製出似好矣予曰只製三種則可至幾日乎豊之曰此則限一望各別董役庶可爲之矣予曰雖不及歲前而第須姑爲之
정조 11년 · 강
命史官二員待命騎馬二疋立之
정조 11년 · 강
命臘劑依昨日下敎爲之
정조 11년 · 목
內醫院啓言內局臘劑所當卽爲擧行而製藥官及醫女軍人等雜人之出入實多可悶之端依前定奪請姑爲退行敎以依昨日下敎爲之
정조 11년 · 강
命禁漏官金壎科罪
정조 11년 · 목
觀象監啓言禁漏官金壎帳殿奏時不能審愼擧行致有此科罪之命事之驚駭莫此爲甚禁漏官金壎爲先汰去敎以迷劣所致自本監科罪
정조 11년 · 목
因禁府都囚徒敎以尹長烈成鼎鎮權恢李運彬削職放送宋盖休李得駿罷職放送曺亨壽金進源付過放送
정조 11년 · 강
召見承旨趙衍德直提學徐有防于重熙堂
정조 11년 · 목
予曰去夜史官摘奸時各司皆無頉耶衍德曰果無頉云矣予曰畿內各邑還穀幾何收捧耶有防曰連聞各邑所報則非久當畢捧云矣
정조 11년 · 강
領府事鄭存謙箚陳病狀仍乞遞社稷都提調之任賜批
정조 11년 · 목
箚略曰社稷署殿最事體重焉成命之下曷敢不趁卽奉承而第臣左癱今至兩朔陳力赴坐其勢末由乞遞本署都提調之任焉批以旣非緊任且當隆寒卿須安心善攝勿爲磨勘仍命遣史官傳諭
정조 11년 · 목
敎曰未參坐玉堂許遞又敎曰政官牌招開政未下直守令皆令明日辭朝又敎曰舍人今日政差出以李命植爲判義禁金建柱爲敦寧參奉初仕也金聖和爲咸從府使鄭大容爲檢詳
정조 11년 · 강
施故判府事趙璥隱卒之典
정조 11년 · 목
敎曰忠於君孝於親立朝敢言處官潔已以至家室之間所守又確如是豈易得之人遽聞長逝之報痛惜曷言予則曰雖謂死於王事非過語衰境執喪疏食終三年榮衛已積瘁而去夏以後傷損尤無可言際因秉義棄官按屑於荒郊深山備經人間不可堪之苦況醫藥不以時節攝失其方畢竟有此不起似此出處似此執守求之古人不惟不愧在予心益不覺移自激感而傷歎且聞添劇祟於先忌夜登崗達朝孝哉孝哉旌諡之典無則固已矣不施於此大臣將焉所施令該曹就卒判府事趙璥第表以孝子之閭仍令弘文館不待諡狀攝其行誼當日議諡臨弔等事雖未如禮諸凡隱卒之典從厚例擧行給俸錄派亦令依例爲之事分付
정조 11년 · 목
予曰檢詳今日政陞付舍人事分付予曰故判府事趙璥家勢將過葬後遣承旨致祭禮曹單子以此書給
정조 11년 · 강
遞左參贊吳載純右參贊宋載經以金鍾正鄭昌聖代之
정조 11년 · 목
議政府啓言卒判府事趙璥諡號合坐今當爲之而左參贊吳載純右參贊宋載經俱有身病無以備員開坐竝姑許遞口傳差出請進參允之敎以前望單子入之待不批先參坐後謝恩
정조 11년 · 목
以趙鎮宅沈興永爲校理鄭東觀爲修撰洪義浩爲副校理朴基正李鼎德爲副修撰鄭大容單付舍人諡號望故判府事趙璥爲忠定
정조 11년 · 목
敎曰明日當由逌瞻門展拜景慕宮該房知悉
정조 11년 · 강
王大妃殿進御一錢五分重人蔘粟米飮命自今日一貼式煎入榻敎也
정조 11년 · 강
召見承旨趙衍德洪仁浩于重熙堂
정조 11년 · 목
予曰忠淸道堤川縣還穀事狀啓持來予曰肅廟實鑑曾有諺翻而慈殿慈宮方欲進覽列聖朝寶鑑諸承旨與入直玉堂分掌各卷念日廳坐竝翻諺以入
정조 11년 · 강
命故判府事趙璥食物限三年代送
정조 11년 · 목
戶曹判書徐有隣啓言故判府事趙璥向來常俸之代給食物寔出於慰安其心今亦以食物限三年代送似合事宜故敢達從之
정조 11년 · 목
具翼善冠袞龍袍乘輿出賓陽門出弘化門由逌瞻門詣齋室降輿入齋室少頃出東夾門就板位行禮詣宮內奉審訖乘輿出日瞻門入弘化門由建陽門還內
정조 11년 · 목
予曰今日廳坐以賓陽門外爲之事下敎則諸承旨例自宣仁門仕進而今聞皆以金虎門入來云事甚怪駭其委折問于右副承旨以來
정조 11년 · 강
遞判尹鄭述祚以鄭昌聖代之
정조 11년 · 목
敎曰雖非赴衙之時耆耇之臣勢難久帶判尹鄭述祚許遞前望單子入之貶坐當前仍卽牌招察任
정조 11년 · 강
以李性源爲右參贊宋載經爲禮曹判書
정조 11년 · 목
敎曰參贊及禮曹判書前望單子入之待下批牌招
정조 11년 · 강
命右參贊李性源申飭行公
정조 11년 · 목
敎曰公務自公務移情自移情且於還朝之後尙未反面今此點下欲令出脚則咫尺之地豈稱在外乎右參贊李性源申飭上來行公
정조 11년 · 강
拿處宣傳官梁埉
정조 11년 · 목
敎曰今日出宮時以入直不爲待令紀綱所在萬萬駭然標信進去外入直宣傳官竝拿處又敎曰以入直之人至出宮時未及待令極爲駭然有拿處之命而以昨日出番之人混捧傳旨當該承旨從重推考以此事申飭則又以隨駕中有差備人勿論入來與不入來幷以現告書送寧有如許迷劣之事當該承傳宣傳官梁埉亦爲拿處混入現告中人一幷分揀
정조 12년 · 강
行春到記分製講製述試官判府事金熤行副司直李秉模趙鼎鎮禮曹參議李集斗吏曹參議李時秀副司直金履翼修撰李洪載講經試官左議政李在協戶曹判書徐有隣參判李在學行副司直朴天衡大司成徐鼎修校理宋祥濂副校理洪義浩
정조 12년 · 목
具翼善冠袞龍袍乘輿出協陽門由靑陽門詣春塘臺降輿陞座製述試官及講經試官率儒生行禮訖命講經試官率應講儒生先詣協陽門外袛迎以學爲策題試到記儒生以擬漢群臣賀周亞夫用趙涉言不由殽澠之間出武關抵洛陽直入武庫諸侯聞之以爲從天而下爲表題試旬製入格儒生懸題訖乘輿由靑陽門入協陽門降輿御熙政堂應講儒生以次進講任燒金孝秀鄭華錫周易俱純通命以詩傳比較任燒金孝秀俱純通又命以書傳比較論語孟子大學中庸比較俱不又命以大典通編小學面講比較俱不又命以製述比較以大中而上下應之曰大有爲贊題俱違又命以周易詩傳書傳俱不大學比較任燒以略居首○敎曰春到記殿講十四次幼學任▣策問居首進士李晚秀表居首生員金羲淳竝直赴殿試講純通比較之次幼學金孝秀策問之次進士鄭圭漢表之次生員朴宗洪竝直赴會試講純通幼學鄭華錫通幼學金樂宗方仁擧權得中策問三下進士洪樂安表三下生員金吉羽幼學李致薰南鼎寬生員李薰鄭魯榮進士李承薰金碩鉉幼學沈鎜各給一分講略粗令政院詳考施賞捧傳旨策問次上進士尹時東表次上幼學洪時濟生員申光軾幼學金魯昌徐有執南惠寬魚在瓉進士尹永儀生員金處巖尹最遠幼學崔始顯韓致格尹魯東李厚五進士鄭東晚各紙一卷筆三枝墨二笏賜給
정조 12년 · 강
命以十二日袛拜于奉室
정조 12년 · 목
敎曰皇明太祖高皇帝以戊申正月乙亥建有天下之號卽天子位改元洪武年甲重回日干又適在是月豈可虛度是日十二日祗拜奉室令該曹知悉
정조 12년 · 강
罷北兵使南憲喆職補評事李庚運防垣萬戶
정조 12년 · 목
咸鏡監司李崇祜狀啓以爲鍾城府使李鎮復大國人卜物不善看守白晝燒燼事未前聞爲先罷黜其罪狀請令攸司御處都次知座首以下一倂捉致嚴覈隱情査出其失大者以待朝家議律之意移關於監市御史所燒物件督徵準給或有私自難辦者則自營邑方便推移俾無生梗之意嚴飭北兵使處矣敎曰此不過二間庫舍之失大又在於市事撤歸之時而彼人卜物姑未輸去則不謹檢飭有此被燒大是貽羞之一端評事旣魚繡衣兵使專總市務若使威令素著束濕有方則豈有奸弊之至此事旣登聞不可尋常看過該兵使南憲喆罷職評事李庚運出自經幄債誤至此豈敢循例還朝防垣萬戶除授時任萬戶遞付京職
정조 12년 · 목
金和鍾李羲觀金裕已申若極趙台榮徐有聞李益恢尹寅基申星模申淑幷三點
정조 12년 · 강
御熙政堂行文臣殿講召見到記入格儒生及輪對官試官李在協李秉模洪秉纉金履禧金翊休安廷玹
정조 12년 · 목
具翼善冠袞龍袍陞座試官率應講文臣入庭行禮訖以次進講副司果吳翼煥通居首命依續典右職調用蓋翼煥間三次居首故也○左議政李在協啓言鍾城府使李鎮復以大國人卜物燒燼事道臣旣爲狀罷兵使評事雖已處分彼人物種毋論巨細若或愆期則貽羞惹怒當復如何失火委折星火嚴査幷與物種備給後卽令馳啓事分付地方官請令該府拿問重勘敎以出擧條申飭
정조 12년 · 강
有政吏曹判書吳載純進
정조 12년 · 목
以蔡弘履爲大司憲金翊休爲大司諫尹行履爲執義李濟萬爲司諫崔景岳爲掌令趙星逵爲持平柳匡天爲獻納韓商新申▣爲正言李顯默爲副修撰李秉模爲刑曹判書安廷玹爲鍾城府使
정조 12년 · 강
詣春塘臺齋宿
정조 12년 · 목
敎曰奉室行禮在明今日當依受敎齋宿侍衛軍兵之連日勞苦宜念齋宿處所春塘臺爲之承史閣臣近處入直兵判則局將廳入直其餘侍衛待明朝來待
정조 12년 · 강
命平壤府回榜人嘉善黃聖憲依定式加資
정조 12년 · 목
敎曰觀此箕伯狀聞平壤府嘉善黃聖憲去戊申爲道科壯元今年爲回榜而以親受花牌自願上京方以治送爲辭回榜已稀異況道科乎狀元乎年近九十又能自力上來者乎節節可貴分付沿路諸道給馬待上來造給花牌使之謝恩下去後宴遊亦依日前廣州回榜出身例擧行事令廟堂行會加資依定式先爲下批事分付該曹
정조 12년 · 강
分揀殿講居不人禁推
정조 12년 · 목
政院依定式捧傳旨故有是命
정조 12년 · 목
具翼善冠袞龍袍乘輿出永肅門入明禮門至朝宗門降輿由冽泉門詣奉室前版位行禮訖仍陞詣奉室奉審出冽泉門至朝宗門外乘輿入齋室少頃乘輿出明禮門至曜金門內少駐召見參班皇朝人子孫各問姓名世派敎曰今日卽皇朝創業之日也招見皇朝人子孫其中王黃王鄭裵馮六姓卽瀋陽隨蹕家也田康兩姓卽流寓人也王庠生尙文五代孫願忠黃太守功曾孫世中王按察楫六代孫道成鄭侍郞文謙五代孫昌仁馮庠生三士六代孫慶文云其中無故人曾有職名者復職調用無職者令軍門哨官調用其中願忠名編軍伍令該軍門將校收用田尙書應楊七代孫世豊康世爵五代孫尙堯在外邑云使之待令上來後令兵曹草記以爲收用之地此乃起感於開創之日有此錄舊之擧皆令今日內收用李提督子孫光遇曾因大臣所奏有守令承傳而尙不收用申飭該曹待窠先爲檢擬事分付仍以黃世中爲五衛將口傳也由協陽門還內
정조 12년 · 강
以趙圭鎮爲北兵使備薦也徐有大爲左邊捕盜大將口傳也
정조 12년 · 강
汰宣惠郞廳朴宗厚金履鐸兪漢葛
정조 12년 · 목
該廳啓言卽接壯勇廳牒報則本營將校軍兵饋粥所入物力會減事粘目判下內昨日擧行可謂貽羞莫甚申後下敎至迫鍾終不待令寧有如許紀綱當初取用之命亦非無所據蓋本營穀物留置該廳故也軍兵饋粥何等時急且有踏印帖文則本營穀物之不卽出給萬萬駭然今因査實聞之雖委於該色吏屬之不待此則不成說旣無前期知委且係及時擧行則如是推諉下輩頑悍姑無論該廳必有入直郞廳而所送帖文及馬匹無端還送尤爲無狀昨日筵中以侍衛總管之適兼堂上已有下敎而成命之下不爲擧行已不可無罪況師律所關幾至闕軍食畢竟貿易取用其委折令該廳草記事命下矣卽爲査問於本廳書吏庫直等處則書吏所告以爲昨日壯勇廳軍士持帖文來到本廳推尋該色書吏而該色吏出他不在庫直亦不在故往問於該色私庫直之意答送云云私庫直所告以爲昨日使喚軍來言壯勇廳軍士持行下來到云故卽爲往見則已爲還歸追往不及云云一自賑廳句管壯勇廳穀物之後若有持行下來推之事則壯勇色書吏告于入直郞廳開庫出給已成前例昨日帖文旣係時急則雖値該色吏之不在固當如例替行之不段而推諉該色致有帖文空還之境事甚痛駭雖以入直官員言之旣在直所決無不聞不知之理其敢曰在官不知乎不可尋常處之當該入直郞廳朴宗厚爲先汰去令該府拿問定罪該廳書吏庫直等竝移法司科治今此下屬之若是干犯莫非臣在簡平日不能檢飭之罪惶恐待罪敎曰卿則新叨勿待罪名雖兼堂營樣則慣知本事則目擊不卽草記論罪此甚未妥卿旣無論亦置之郞官事此不過出給該營權置之物也焉敢推諉以致貿取之擧極爲痛駭一則紀綱二則紀律與該色郞官汰去
정조 12년 · 강
刑曹以擊錚人等原情啓
정조 12년 · 목
該曹啓言初八日動駕時玄風良人金國伊擊錚原情以爲渠祖以仁同百姓肉供殖利錢利條備納爲二十五年渠父之備納爲五年渠又每年以三兩五錢五年備納渠妹替徵亦爲三年而以六兩零未棒本府捉囚渠妹伏乞明査處分云矣一邊稱冤之言有難準信令本道詳覈公決金國伊則敢以微細之事肆然鳴金其猥越之罪請自臣曹照法嚴勘允之又啓言黃州良人林泰鳳原情以爲無義奪宗之類間或有之豈有如林致中者乎蓋渠同姓六寸大父興迪居在平壤而嗣續無人故諸族相議定養之際興迪病在死境率畜之妾白召史居間沮戲所謂林致中卽興迪使喚婢所生而其姓果是金哥也其父金漢與白召史謀議敢欲嗣續之計暗自上京圖出立案諸族不勝驚愕以渠定養奉祀之意成出禮曹立案移去祖先神主則致中無意出給世間寧有以奴爲上典嗣續之法乎伏乞各別嚴治云矣敎以議處又啓言林泰鳳原情議處事命下矣不可以一邊之言遽然硬定請令道臣詳査決給允之
정조 12년 · 강
召見大臣備堂于誠正閣
정조 12년 · 목
敎曰明日則晝講課講相値再明日則眞殿孟朔大奉審相値次對進定於今日午後來會○領相金致仁曰王大妃殿三十年母臨實是莫大之慶善無餙喜之擧則非但群情之抑菀在聖心亦豈不甚悵然手予曰前例卿等果考出乎致仁曰三十年則無前例而仁元王后母臨三十九年有進宴之擧先朝御極四年亦有得請設行之例今年適苻舊甲進宴之擧似不可已矣予曰慈心常存撝謙且此擧有涉張大故其在奉承之道不敢仰請向在己亥前例則固當仰請進宴而亦不免趑趄以過致仁曰旣有先朝戊申前例今當戊申事非偶然慈殿撝謙之聖心臣等豈不欽仰而若自上積誠仰請則庶必有回聽之道矣予曰三十年旣無稱慶之前例則雖仰請似無允從之望以是之故亦有仰請之事而不敢率爾陳達第當更商下敎姑俟後筵可也致仁曰雖未及進宴陳賀則卽爲擧行恐不可已矣予曰陳賀之當行誠如卿言而此亦無得請之望矣○予曰近來卿於人言不能無較故人之侵卿者亦多雖以前兵判辭疏言之抉摘字句之間至以不均二字自註以不公而稱之以老成忠厚者帶得譏嘲之意所謂誅殛云云者下語太欠平穩旣入參於侍衛班而不爲行政者亦非誠實之道至於譴罷則似過當而揆以體面不可使亞堂行政不得不處分矣致仁曰前兵判自來善怒致有此疏矣臣老朽譾劣此年此任實非可堪前後質言以奏者亦已多矣大抵言出臣口則朝著之上每多激發之患卽此一款亦臣難安之端也予曰近來朝著之事多有逕庭臆料之弊以予之用卿謂出於羈縻假借之意故侵斤之語種種闖發此豈非大可寒心者乎蓋用舍之權在上欲用則用之欲不用則不用非群下所可勸沮也設令予之用卿眞箇羈縻假借廷臣決不當如此用之舍之都係於人主豈可付之朝廷之浮議此不但朝象之由此而激予亦激矣每聞侵卿之言不啻若已當之豈可動於浮議而捨卿乎此後則勿爲此習可矣左相亦爲領會好矣予之用領相者蓋於筋力尙健之時欲爲責成故也而卿亦激於物情或不免偏係之病此則惟在於共勉交修而已○致仁啓言咸鏡監司李崇祜狀啓以爲信蔘四十斤分兩年分定本道京鄕圖貿僅備十五斤上送該曹大抵信蔘分定無如乙未之多而每年所納不過十斤今年所得於本道者亦僅爲此數若於四十斤內減其十斤則蔘民庶可安業乙未分定時元價外劃給耗條穀四千八百石己亥癸卯以南差需庫炭草錢每蔘三兩各添二十兩見今留儲爲五千餘兩依兩年例添給事請令廟堂稟處矣向來信蔘之從略分排於本道者酌量事勢蓋不得已依前卜定分兩年四十斤使之某條備納至於蔘價添給事自上特軫江民之弊至施拔例之惠則今雖添價不當加此依江蔘例每蔘一兩加給錢十兩炭草錢留儲中取用事請分付從之敎曰三十斤之於四十斤在度支無甚所關在北民無異龜刮信蔘之移定本道旣出於爲西民一分紓力之意則今於北民豈可不軫念道伯辭陛時亦有示意者依狀請許施好矣又啓言江華留守宋載經狀啓以爲鎭撫軍兵春操及統禦營水操行否請令廟堂稟旨分付矣昨年圻農告歉水陸兩操幷令停止事請分付從之又啓言統制使趙心泰今春合操設行事請令廟堂稟旨分付矣兩南陸操旣命待秋舟師合設擧措尤大亦待秋成擧行之意請分付從之又啓言全羅兵使沈▣慶尙右兵使李延弼今春習操巡點請令廟堂稟旨分付矣頃於左兵使李潤禧狀啓旣命巡點則設行習操則待秋兩南年事同爲登稔依此擧行之意請分付從之又啓言守禦使金鍾秀總戎使徐有寧狀啓春操旣已停止巡點何以爲之事請令廟堂稟旨分付矣停操旣軫民弊巡點亦無實效請一體停止之意分付從之又啓言平安兵使白東俊今春習操依例擧行事請令廟堂稟旨分付矣邊上詰戎比他尤異昨年秋事亦幸免歉使之依例擧行敎以待秋成設行又啓言忠淸兵使權䎐黃海兵使鄭觀采永宗僉使金魯成等春操巡歷營將巡點行否請令廟堂稟處矣請一體停止事分付從之又啓言慶尙監司金光默狀啓以爲東萊府公貨偸弄吏奴孫處大等五人待用刑依律事請令廟堂稟旨分付矣因萊但狀啓已自該曹覆奏云臣無容更達而近萬石公米逋欠準徵於數朔之內是宜將功贖罪該府使李敬一論罪一款置之其前府使亦依隱結自首例請一體安徐從之又啓言新差備堂洪秉纉以總府入直懸頉請推考申飭行公從之又啓言寧越胎封加封事昨年陳達旣承今春擧行之命矣請分付該曹使之擇日始役敎以待秋成擧行又啓言開城留守閔鍾顯狀啓以爲本營材力莫可收拾各倉餉還加分耗條三百二十石零移劃本營事請令廟堂稟旨分付矣松都事勢宜在軫念請許施從之○左相李在協啓言戊申從征將士金次重凱還後觀武才出身有紅牌云關西出身回榜諸具纔有下敎請依此一體擧行從之○惠堂李在簡啓言伏見擧條下者大同米二千石劃給忠州事定奪矣此路一開後弊不可勝言外邑浮價固非推上於朝廷者而朝家必欲變通浮價則依戶判徐有隣所奏本州雜保米四百石還爲出給若以楊津倉軍餉爲重則故相臣鄭弘淳每以常賑租次次作米移作軍餉爲言依此言本州常賑租萬石移劃楊津倉亦無不可請下詢大臣處之詢于領相致仁曰惠堂之大同米持難固無怪而當初許劃之聖意蓋在於軫民弊重倉餉以租代給決非數年間可期之事不可不以米區劃雜役米四百石之爲浮價還給事面雖似如何在本邑則旣得四千石餉米又添四百石雜役米可謂兩得矣從之又啓言頃以守禦使金鍾秀所請給代米四百石零不可許施之意仰白旣承相議更達之命而有難金然不給自賑廳間年上下月課米於守禦廳今以庚戌條月課米四百石姑先預下待當年計除事甚便當矣從之○戶曹判書徐有隣啓言信蔘關北四十斤關西二十斤分兩年措備上送事頃因大臣筵稟定奪同時發關知委而關北十五斤則趁歲前上納關西十斤則尙無動靜申飭輸納在所不已矣敎以出擧條申飭又啓言兩湖漕船十年新造五年改槊自是法典所載近來船漢輩假稱致傷限前請改湖西事尤極可駭蓋湖南則几於漕船改造時必也具由狀聞而湖西則只以文移往復甚非愼重之道此後則一依湖南例狀聞施行至若站船則乃是十四年新造七年改槊者而民人都庫主人受價於外邑造納於忠爲稅穀載運之役則站卒輩分授使用造納與使用各異其人故修改頻數貽害民邑有難校擧湖西漕船矯弊之道自臣曺成節目下送該道以爲定式遵行之意請爲先出擧條分付道臣從之○刑曹判書李秉模啓言諸道定配罪人之已滿十數邑物定配所旣有定式矣本曹則自當詳考配案擧行而至於各道則未詳他道各邑罪人之多少故每有到配後還送之擧去來之除隣族蕩敗民邑俱因此後則雖有數滿邑到配之事物爲還送報巡營更定配所於道內數少邑具由狀聞道內無可分配處然後始爲還送似爲除弊之道矣從之○承旨沈豊之啓言日前捕將李敬懋使捕校送言於院中以爲發巡之除有一院隸來鬧門外除名捉送則當自懲治云故査問委折則本院使令果有與捕卒言詰之事而重被捕卒之毆打傷痕狼籍請該校卒令攸司科治大將推考從之捕將李敬懋啓言日前有一白衣漢乘醉突入於諸校卒等候發巡之際謂以言辭不恭忽地毆打諸校卒不勝驚駭將捉入臣處則始稱院隸故以除名捉送以爲照勘私毆捕卒之罪事兩次往復院中而止矣今臣次對赴會之路院隸聚會右邊校卒逢輒亂打臣之陪行軍官裂冠捽髮奉摶足踢又入捕廳作鬧罔有其極此而置之捕廳將不成衙門樣子矣敎曰作拏廳中至於空廳不但可駭卿旣經承宣卽院中先生也名以將臣使陪後校卒至被捽髮亂打亦關紀綱院隸査出令攸司嚴加科治當該實注書宜有不能檢飭之責推考又啓言本局中軍擬望之人乏少請外任竝擬從之○敎曰本來病痛每在自異於人至於近日稱病之擧而妄錯極矣筵敎申飭之下又欲勦說訓鍊大將李敬懋從重推考
정조 12년 · 목
以鄭大容爲副應敎趙鼎鎮爲左尹通德郞申思億以年八十四超通政正言▣父也○監察張鉉國不仕吏曹以改差望筒擬入敎曰往時事復官傳敎不但詳諭大抵伊時親問專爲卞釋及其下府屢遣史官以憫惜之意傳于委官詳載於政院日記人孰不知而不意死於獄中伊日卽郊場犒饋日也至以停樂之意詢問入侍卿宰予意之不以罪囚視之可以知矣特以事未究竟名載罪籍至年前洗滌使死者有知尙且感泣於九泉況爲子孫之心乎前後甄錄之命亦出特恩則但當間命▣蹶圖報未卒之志焉敢趑趄逡巡乎此望筒勿施無敢如是之意嚴飭張鉉國處
정조 12년 · 강
敍前判書鄭昌順仍任尙方提調
정조 12년 · 목
不過一時飭勵故也○因尙衣提調望筒敎曰本院自有所幹事亦旣敍用前提調仍任此望筒幼施
정조 12년 · 강
司直李命植上疏賜例批
정조 12년 · 목
疏略曰惠署兼銜又此叨曰目伏見大臣箚本以目下私義不容淟涊爲辭私義卽指臣而言大臣旣引義則在臣道理宜先自處伏乞亟遽臣所帶惠民提擧之任仍治積逋恩命之罪焉
정조 12년 · 강
遣承旨詣宗廟景慕宮奉審摘奸
정조 12년 · 강
御誠正閣行晝講仍行抄啓文臣課講知事李▣特進官吳大益承旨曺允大玉堂宋祥濂李鼎德○課講試官李秉模金憙
정조 12년 · 목
晝講講中庸課講舊選文臣講書傳新選文臣講孟子副司果韓商新略居首
정조 12년 · 목
敎曰日前經筵因玉堂擧條批旨已示嘉奬日前亦有筵敎於筵臣者近來臺閣事果成說乎原啓則不得如例爲之而如有可陳之事上而袞闕下而官師以疏以所懷豈有不可言之時乎況晝夕講召對雖無應參之式以稟事措語隨入自是舊規則今日講筵無一人入來至於憲臺分臺則不避詣臺則逡巡可乎行公諸臺罷職今此飭勵之敎特以太寂然有此申申而近來事每患有因機陰逞之弊此所以致慮者昨筵亦已示意用捨之柄予決不爲囂囂者所撓樣俾各先悉此意無使淬礪之擧反歸壅閼
정조 12년 · 강
命注書金孝建原疏還給推承旨及刑曹堂上
정조 12년 · 목
孝建以院隸事陳疏引義敎曰已處分之事何敢如是呈疏手該大將問備事依施爲傳命衙門事體也在院隸可謂勝矣伊後因他事端有科治院隸之命矣年少氣銳之人與捕將如是較挈雖似無怪事體所在何敢煩瀆乎此疏還給○政院啓言右捕將李敬懋昨者筵退之後縳致日前作鬧院隸牢囚該廳施卽多發校卒跟捕諸院隸云當初事本不大段昨日筵奏固多爽實設有可治之罪自有法司而縳囚捕廳已是法外又欲拖及於不干之院隸有若逞憤於院中者然誠極寒心請重推敎曰院隸雖微傳命爲重前後此等事必皆顧籍初則該將臣推考校卒科治而昨日院隸所爲卽別件重罪也此大關紀綱該將臣之推治已除名之院隸雖似已甚旣非隨行之院隸則卿等之又此請推萬萬屑越且近來武將雖無氣旣逢街上之侮辱血氣所在一番推治似不可已政院卽尊先生衙門也先生文武無異此而歇勘卿等遞出之後雖有似此侮辱之事將以何辭聲罪乎此啓辭勿施卿等推考昨日作拏院隸之尙不捧供萬萬駭然刑曹堂上推考此乃重名分也尊本院也○刑曹以捕校金麟瑞捕卒其吾同及院隸姜遇文等五人所供啓仍請照律重勘允之又啓言金麟瑞其吾同及姜遇文等依律文各杖八十收贖
정조 12년 · 강
有政吏曹判書吳載純參議李時秀進
정조 12년 · 목
以尹承烈爲大司憲柳焵爲大司諫權裕爲執義李思祚爲司諫吳翼煥權坪爲掌令吳翼煥陞品也沈銖朴猷煥爲持平金光岳爲獻納朴基正李冕膺爲正言安策爲副校理李尙度爲副修撰李秉模爲知經筵李在學爲同經筵黃昇源李在學新通也
정조 12년 · 강
備局以貢市民弊瘼査實啓
정조 12년 · 목
備邊司啓言因纛島大柴木廛及內長木廛市民等所懷覆奏有詳査決給後草記之命矣蓋其相爭之端專在於大中小椽一種而長木廛則以其市案中載錄謂以渠廛物種禁木廛則以爲長木廛之市案載錄乃是追錄渠廛成造木卽大中小椽之通稱惟願通同發賣云故取考市案追錄一款果如其言市案之法本自嚴重非關由於提謂則郞官亦不得擅自出納雖未知委折之如何有不可直歸之於下屬之奸弄且以通同發賣之願觀之椽木之爲長木廛物種本自無疑柴木廛所謂通稱成造木云終涉窘遁此後則大中小椽屬之長木廛柴木廛則毋得亂賣事請分付該署及京兆從之敎曰無論此廛與他廛近來市案換改或刀擦之事種種現發若此不已法將焉用本司草記之只言其弊不論其罪可乎烏在其親執詳査之意乎當該貢市堂上推考自廟堂取考市案論罪此後痛革此弊更以換弄事現發則不但該郞官依律勘罪幷與該寺提調拿處又啓言招致魚物廛民詳問委折則以爲渠廛物貨只是乾鹽魚兩種鹽魚船到泊分利買取卸下轉賣矣再昨年繡衣書啓以爲內外廛人出來作弊依露梁銅雀例以錢酌定施行渠廛生涯漸至殘薄將至難保之境云凡有變通此利彼害事勢固然旣因繡衣之回奏爲除江民之宿瘼則行之二年輒又變改事涉顚倒所懷辭緣請勿施又啓言招致司圃署眞人等詳問委折則以爲本署貢物元無戶惠廳受價只以本署錢五百兩及折受田畓三十餘結進排各樣萊蔬矣近年盡入於川反覆沙只餘十餘結乞得戶惠廳無邊貸下錢三四千兩買得田土限年備納云貢人之弊誠亦可矜以今經費三四千兩區劃實無其路請辭緣勿施從長矯捄俾無呼冤事分付該署幷從之
정조 12년 · 강
惠廳以幸行時橋梁節目啓
정조 12년 · 목
該廳啓言京畿監司徐有防狀啓以爲陵幸時橋梁一事有所筵達矣東郊則自雨裝峴至元陵洞口其間大橋爲二處西郊則自明陵洞口至昭寧園洞口其間大橋爲二處永陵幸行時黔巖新院二處大橋外高陽坡州兩邑境大橋又爲八處各有分授每一橋或四五邑或二三邑幷定造橋其餘小橋隱溝各自地方官專當擧行而大橋所入物力軍價則每一間米爲二石十一斗零馬貰則隨其遠近會減多少各相不同多爲數百餘包少不下百餘石而該廳或諉以過多減其間數京外文報紛然臣意則各其近處所居有根着人定爲橋所差人準數給價使之前期措備臨時擧行回鑾後撤毀照數藏置再當幸行時就其元會減中折半上下以爲改造之資亦有參量遠近定其年限東郊橋梁則一番新備四次擧行西郊之黔巖新院限以三次永陵幸行時各處橋梁限二次擧行依此施行公私便當若其小小橋梁依前以各該地方官擧行他陵寢招路橋梁勢當臨時分定姑不一體磨鍊而東西郊及永陵御路三邑境十二處大橋則今春爲始成節目擧行請令該廳稟處矣道臣論列實爲便當請依狀請施行從之敎曰小橋之仍舊能無疏漏乎更問該道論理草記
정조 12년 · 강
命自今日至明日弛夜禁
정조 12년 · 목
政院啓言捕將李敬懋一向肆氣四發校卒掩捕院隸昨日被捉殆近十名莫重傳命無以擧行窺捕院隸之除毆打其妻孥搜蕩其家產閭里騷擾至於承旨陪隸無難捉去此前所未有之事請該大將從重推考允之
정조 12년 · 강
拿承旨南鶴聞
정조 12년 · 목
敎曰茶時請牌誤以臺監出牌旣聽茶時之後忽以新除授臺諫牌招書出榻敎云初則誤傳仍又不稟榻敎之自外任自書出後弊所關厥罪甚重當該承旨令該府拿問嚴處○諸臺違召政院捧入罷職傳旨敎以雖是政院之誤傳旣已出牌之後無端違牌何也此傳旨勿施
정조 12년 · 강
命關東武士等都試規矩依道伯狀聞施行
정조 12년 · 목
兵曹啓言原春監司金載▣狀啓以爲本道初試軍官別武士都試春秋分等試取選武軍官馬兵都試秋等試取而以嶺東武士之踰嶺赴試爲弊分屬三鎭俾各分日試取馬兵都試之追後設行者一體施行擧子先知先設邑矢數許多詐僞無所不至從今以後三鎭邑試取竝令同日設場封矢記報營居首各一人都聚營下更爲試取都居首狀聞直赴可爲簡試規嚴科場之道請令該曹稟處矣本邑試取旣異他道之格例分日設場未免爲弊之多端請依狀請施行從之
정조 12년 · 목
敎曰職務相妨刑曹判書許遞今日政差出又敎曰玉堂中時帶閣臣及抄啓文臣人許遞○以吳泰賢爲校理魚用謙爲副校理徐有寧爲刑曹判書沈樂洙爲興陽縣監
정조 12년 · 목
長淵縣監李彥祜求治雖勤束濕宜勉中
정조 12년 · 강
進京各司各營丁未年會計簿
정조 12년 · 목
戶曹糧餉廳惠廳兵曹訓局禁營御廳守廳總廳時在黃金三百二十七兩零銀子四十一萬三百三十兩零錢文百三十八萬二千七百三十四兩零綿紬九十一同二十五疋零綿布三千三十一同十五疋零苧布五十八同四十八疋零布子一千三百五十五同二十八疋零米二十六萬八千五百八十七石零田米一萬一千三百三十四石零太四萬七千一百十五石零皮各穀七千九百二十八石零
정조 12년 · 강
命回榜人金次重等謝恩日特給童蓋
정조 12년 · 목
京兆以回榜人資憲金次重高時元崇祿李龍徵等別單啓敎曰日前以京外回榜二人事有下敎而今見京兆別單京中又有三人亦甚稀貴加資及給宴需等事依他例施行仍令卽爲造給花牌使之謝恩其中戊申出征人之得參觀武才今又回榜尤極奇異子若孫令各該入屬軍門收用謝恩日給童蓋俾都人觀聸者知逢舊甲感舊事之意○開城留守閔鍾顯狀啓以爲本府進士趙弘鎭以其父嘉義前武兼重璧去戊申別試武科今年回榜紅牌粘連來訴以爲轉聞之地故考之本營故事戊申逆變朝家徵騎兵三百於本府武士爭先而集卽日登程命抄二百將士隸繼援將南下至全州聞賊平班師伊後朝家特嘉其勞賜名三百將士爲騎士悉錄原從功臣之券趙重璧其時以右列軍官從征錄券尙在云趙重璧加資一款請令該曹考例稟處敎曰才以回榜人至於五人之多有下敎而又見松留狀本前武兼趙重璧以從征將士至蒙賜名之恩褒得參勳券科甲今又重回此等之人不可以尋常回榜言依朝者下敎擧行老人之事有不可知加資今日下批事分付如難自力上來令其子趙弘鎭替受事亦爲分付○禁衛營啓言回榜出身本營別騎衛金次重及李龍徵高時元處各宴需米三石木五疋依例助給而金次重閑良孫順成時無相當窠請待窠收用允之敎以卿來頭出直後別爲邀致厚饋酒食
정조 12년 · 목
政院啓言注書金孝建以爲今番院隸之被囚於捕廳實是前所未有之事昨日處分之後該大將固當卽放而一向牢囚轉加操切此莫非日前陳疏之擧爲其激怒之端移罪下隸有若替治者然受侮至此無以抗顏供職云徑出禁扄所當直捧禁推傳旨而與無端徑出有異請推考敎曰問其事實此非別件事卽日前已捉囚之院隸而亦非實隸云然則該將臣旣經推考矣昨日以更勿煩擾之意嚴飭政院及捕廳而伊後則捕廳則止息注書則忽又徑出注書事不但萬萬駭然院隸之右袒亦不過重傳命之意云爾則奏御之院啓獨不體重乎承宣之自次對日以後至于今以此事無日不啓凡爲四次似此屑越之習前所未見到今國體所在不可任置當該捧入承旨爲先一倂從重推考注書太放恣爲先令該府拿問處之待下敎勘律
정조 12년 · 목
政院以玉堂備員間視事頉稟啓敎曰無端不備果何故也新除未肅拜及行公稱頉人幷遞差其中沈興永之公然推諉以致近四更請牌之擧萬萬駭然不可遞差而止禁推政官牌招開政仍命在外臺諫許遞今日政差出○以沈埉爲掌令權漢緯爲持平權漢緯吳彦啓新通也金履翼成德雨爲校理李遇濟爲副校理○因持平權漢緯肅單命仍任前職
정조 12년 · 강
以李柱延爲持平吳載純爲都總管李敬倫李在學爲副總管前望也
정조 12년 · 강
命承旨南鶴聞遞差分揀
정조 12년 · 목
政院啓言當該承旨拿處事命下矣同副承旨南鶴聞遞差傳旨捧入○因南鶴聞囚單子敎曰區處不得雖以下位捧傳旨云而實則右位均有罪焉以不應爲公律勘放仍命南鶴聞遞差分揀
정조 12년 · 강
飭諭北伯李崇祜
정조 12년 · 목
因該監司有旨祇受狀啓敎曰已例不啻斑斑父子兄弟之行公於堂郞者亦有之卿子李在學之除拜之後一味引嫌不但事體未安古人所行之事今豈敢逡巡卿則老矣雖於上來之後筋力奔走卿子必勝於卿適因狀啓如是回諭此後卿子更或逡巡卿難免不敎不飭之罪卿須知悉事回諭
정조 12년 · 강
命海美回榜人李命天花牌今日內造送
정조 12년 · 목
因該監司洪檍狀啓敎曰昨以回榜人事有下敎而又見錦伯狀本海美前萬戶李命天亦參慶科今爲回榜云依他例加資今日下批令該道給宴需花牌亦令今日內造送事分付
정조 12년 · 강
惠廳以陵幸時東西郊橋梁變通論啓
정조 12년 · 목
該廳啓言東西郊陵寢幸行時橋梁變通事依判付關問於該道道臣則以爲橋梁一事每於陵幸命下之後各項大橋分定列邑遠地官民輒困轉輸而旋卽毀撤便歸無用小橋不過地方官治道中一事故當初不爲磨鍊云矣若使小橋亦如大橋之酌定則差員等節多有掣礙之端些略先下必無樂從之理小橋則不必變通依前使地方官專當擧行恐合事宜
정조 12년 · 강
飭平市署市案物種無敢搜改
정조 12년 · 목
備局啓言因纛島大柴木廛長木廛決給草記批旨取考本署所在前後市案則康熙二十五年前市案則無論某廛物種間不區別載錄自康熙四十五年始爲詳錄內外長木廛案內雜材木等八種中松椽一種等蹟稍大明是追錄而不錄其追錄委折無可憑考其他各廛若千物種之近來追錄者皆以提調處決懸錄踏印至於刀擦則或是謄時誤書之致或有中間査正之處姑無他換改弄奸之跡爲先嚴飭該署或有搜弄事現發則該郞官依律重勘提調一體草記嚴處之意水爲定式市案一件亦爲藏置本司雖有不得已追錄之事大則筵稟小則報備局施行事請分付允之
정조 12년 · 강
命前校理沈興永禁推分揀
정조 12년 · 강
御熙政堂行專經武臣殿講召見回榜人試官李在恊鄭好仁李敬懋林蓍喆李儒敬李洪載李尙度
정조 12년 · 목
政院啓言考官李敬懋特敎申飭之下謂有情勢終不膺命請重推敎曰將臣處義在所蹲抑無至踰越可也至於今番事院隸所犯轉益罔測在捕將廉隅不但爲自處之端紀綱法律更無可言其在尊朝廷杜後弊之道院隸一人置法然後可謂國有法矣兼帶捕將無異已遞之官而欲聞其間事實申飭入侍時至具翼善冠袞龍袍陞座試官率應講武臣入庭行禮訖以次呼名進講部將年應獜通居首命回榜人謝恩時引儀前導軒架振作一依唱榜例擧行使其子姪扶掖入來回榜人李龍徵黃聖憲入庭行禮訖使之進前各問姓名履歷敎曰回榜人李龍徵資窮其子一人又資窮加資與代加俱不得下批又有未資窮之子云畿內準朔邊將作窠後日政問名調用○兵曹判書鄭好仁啓言禁軍別將柳鎭恒身病沈重云合有變通之道矣敎以改差○因殿講居不人依定式禁推傳旨敎曰各於本司入直能誦後替直
정조 12년 · 강
遞右捕將李敬懋以趙圭鎭代之口傳也
정조 12년 · 강
命秋曹査出作拏院隸遠地充軍
정조 12년 · 목
敎曰旣聞之此而置之後弊姑無論國法將無所施院隸之假稱掖隸之不足捽打帶校甚至假傳科治之命街上行惡突入閭家敺打婦女云有一於此罔非重罪雖年少注書之所指揮注書不可無罪況渠輩之自下所犯如此可謂亂民令該曹査出遠地充軍待用刑嚴刑懲勵捕廳在囚何等凶惡逆竪則成群作鬧至於空廳不可但以無法言若能據實來告豈有承宣之屢次煩啓承宣才已處分而首隸亦令該曹待用刑嚴治
정조 12년 · 강
遞刑曹判書徐有寧以金鍾秀代之前望也
정조 12년 · 목
鐘秀再違召敎曰雖是重臣似此處義不可任其徑情雖帶將任與總使之別有相妨有異斯速入來肅命事更加嚴飭牌去來催促鐘秀又違召敎曰刑判事誠過矣前此權要有除輒違也不無一二曲諒者此非曲副其心以領相秉軸同堂之內無怪乎力辭至於現職近因不坐無異水部閑局彼而承膺此而逡巡可乎況今本曹有照律擧行事判堂又不可不備員尤豈可如是屢違召命乎且以擧行之本事言之莫曰頑隸之悍習有足以觀國綱有國所重卽相與將耳元戎亞於元輔則白晝街上賤隸侵凌事不涉於本局其人則元戎伊後事端轉至層激之後今日處分意出深長慮若以該曹無判堂不卽決勘亦豈成說乎以此以彼不可一任其違召行刑曹判書金鐘秀從重推考旣有違牌勿捧傳旨之命仍以前牌催促斯速行公○該曹啓言依傳敎査實則平地作拏實爲首惡捽打帶校罪犯尤重政院使令朴道成機張縣趙國昌順天府充軍待用刑嚴刑懲勵事分付各該配所道臣行首使令崔大得亦待用刑自臣曹各別嚴治
정조 12년 · 강
命興陽縣監沈樂洙卽其地定配
정조 12년 · 목
敎曰沈樂洙事亦一變怪當初不肅已莫曉也認以外補認以定配之飭敎又至經宿則偃息渠家甚至有捽曳催促之曹吏此人予本不好之昨今只令督促不但出於含垢兼存已甚之戒矣卽今擧措無嚴甚矣放恣極矣欲賭難矣之目反歸汰哉之科國有法綱鳥得免重罪沈樂洙卽其所帶地方興陽縣勿限年定配嚴飭該府星火押遣
정조 12년 · 목
以韓用龜爲副校理李光遇爲興陽縣監○前佐郞權啓學通政下批侍從臣權漢緯父年七十加資
정조 12년 · 강
推訓將李敬懋御將李柱國
정조 12년 · 목
政院啓言今日各司夜直摘奸時訓鍊都監火藥庫郞廳李宅源無端闕直御營廳入直軍士闕點四名當該火藥庫郞廳及該營入直將官依法典罷職傳旨捧入該營將臣亦不可無警請幷推考允之
정조 12년 · 강
飭楊州牧使尹蓍東守令邊將薦今日內擧行
정조 12년 · 목
京畿監司徐有防以楊州牧使尹蓍東守令邊將終不應薦馳啓敎曰楊牧之不薦極爲未安今日內使之薦擧卽爲捧上事回諭
정조 12년 · 강
命時囚金孝建以公律勘放